Tech: Akkor teheti fel a gépére az új Windowst, ha ilyen processzor van benne - HVG.hu
2019. április. 26. 09:03 2019. április. 26. 09:15 Tech
2019. április. 26. 09:03 Utolsó frissítés: 2019. április. 26. 09:15
Microsoft RTM Windows 10 Windows 10 frissítése Windows 10 2019 májusi frissítés 1903-as frissítés Windows-frissítés processzorkövetelményei
Idén nem áprilisban, hanem egy hónappal később érkezik a Windows 10 idei első, tavaszi frissítése (amit majd az őszi nagy update követ). Mint minden frissítés esetében a Microsoft ezúttal is aktualizálta azt a weboldalt, amelyen a processzorkövetelmények szerepelnek.
Az aktualizálás ezúttal nem jelentett túl sok munkát a Microsoftnak, ugyanis a 1703-as Windows 10 verzió óta (a mostani a 1903-as lesz) először fordult elő, hogy nem változott semmi. A Windows 10 májusi frissítése továbbra is támogatni fogja az alábbi processzorokat:
9. generációs Intel processzorok (Intel Core i3/i5/i7/i9-9xxxK), Intel Xeon E-21xx, Intel Atom (J4xxx/J5xxx és N4xxx/N5xxx), Celeron és Pentium processzorok, AMD 7. generációs processzorok (Ax-9xxx, Ex-9xxx, FX-9xxx), AMD Athlon 2xx, AMD Ryzen 3/5/7 2xxx, AMD Opteron, AMD EPYC 7xxx, valamint a Qualcomm Snapdragon 850. Az Intel Xeon, az AMD Opteron és az AMD EPYC chipek továbbra is csak a Windows 10 Pro Workstation és a Windows 10 Enterprise számára támogatottak.
A felsorolás nem tartalmazza a közelgő Snapdragon 8cx chipet, ezzel majd valószínűleg az őszi frissítés listájában találkozunk. Meglepő módon nem szerepel az AMD Ryzen 3000 sorozatú processzora, ami vagy véletlenül marad ki, vagy azt jelenti, hogy az ilyen chipekkel szerelt eszközök nem tudják futtatni a Windows 10 májusi frissítését. Ez elég valószínűtlen, no meg persze az is igaz, hogy e lista nincs kőbe vésve, a frissítés megjelenéséig még bővülhet. Összességében mindenesetre elmondható, hogy akinek a gépén fut a tavaly októberi Windows 10-frissítés, annak a májusival sem lesz problémája.
A 2019 májusi frissítés jelenleg RTM (gyártásra kész) szakaszban van, és a Windows Insider program keretében, Release Preview gyűrűként érhető el. A Microsoft szerint egyébként nem egészen egy hónapig megmarad ebben a gyűrűben, ezalatt még javítják a hibákat, és finomítanak a rendszeren.